বিদেশি মাদক চোরাচালান রুখতে কড়া নির্দেশ হাইকোর্টের

ওয়েব ডেস্ক: ভারত-পাকিস্তান সীমান্তে (India-Pakistan Border) ক্রমশ বাড়ছে মাদক পাচার (Drug Trafficking)। এই বিষয় নিয়ে এবার গভীর উদ্বেগ প্রকাশ করল পাঞ্জাব ও হরিয়ানা হাইকোর্ট (Punjab And Haryana High Court)। সেই সঙ্গে দেওয়া হল এক বড় নির্দেশিকা। মাদক পাচার রোধে আদালত তদন্তকারী সংস্থাগুলিকে নির্দেশ দিয়েছে, নারকোটিক ড্রাগস অ্যান্ড সাইকোট্রপিক সাবস্ট্যান্সেস মামলায় কোনও বিদেশি নাগরিক জড়িত থাকলে তা অবিলম্বে বিদেশ মন্ত্রককে জানাতে হবে।

এই বিষয়ে পাঞ্জাব ও হরিয়ানা হাইকোর্টের পর্যবেক্ষণ, সাম্প্রতিক বছরগুলিতে বিশেষত পাকিস্তান সীমান্ত দিয়ে হেরোইন পাচার উল্লেখযোগ্য হারে বেড়েছে। আন্তর্জাতিক স্তরেও মাদক পাচার এক গুরুতর সমস্যা হয়ে দাঁড়িয়েছে। উন্নত দেশগুলিও এই চোরাচালান নিয়ন্ত্রণে রাখতে হিমশিম খাচ্ছে। সেই কারণে আদালত মন্তব্য করেছে যে, মাদকের প্রভাবে সমাজে অপরাধও ক্রমশ বৃদ্ধি পাচ্ছে।

আরও পড়ুন: ভিক্ষা করা নিষিদ্ধ মিজোরামে! বিল আনল সরকার

আদালত স্পষ্ট জানিয়েছে, মাদক পাচার মামলায় কোনও বিদেশি নাগরিক জড়িত থেকে যদি বড় পরিমাণ মাদক উদ্ধার হয়, তবে এসএসপি পদমর্যাদার কোনও উচ্চপদস্থ আধিকারিককে তদন্তের দায়িত্ব নিতে হবে। পাশাপাশি সংশ্লিষ্ট বিদেশির তথ্য তৎক্ষণাৎ বিদেশ মন্ত্রককে জানাতে হবে। এরপর মন্ত্রকই সিদ্ধান্ত নেবে যে, সংশ্লিষ্ট দেশের সঙ্গে কীভাবে যোগাযোগ স্থাপন করে ব্যবস্থা নেওয়া যায়।

সম্প্রতি এই সম্পর্কিত এক মামলায় পুলিশ সতীশ সুমন নামে এক ব্যক্তির কাছে এক কেজি হেরোইন উদ্ধার করে। তদন্তে জানা যায়, সে লাকি নামে এক ব্যক্তির নির্দেশে অমৃতসর ও তরনতারণ থেকে মাদক সংগ্রহ করত। বিক্রির টাকাও পৌঁছে দিতে হত লাকির স্ত্রী নেহার হাতে। ইতিমধ্যে এই মামলায় অভিযুক্ত সীমা নামে এক নারীর জামিনের আবেদন আদালত খারিজ করেছে। সেই সঙ্গে মাদক পাচার রুখতে এই নির্দেশ দিয়েছে আদালত।

দেখুন আরও খবর: